(23) Մասնակից պետությունները հավաստում են Վիեննայի Ամփոփիչ փաստաթղթում իրենց արտահայտած այն համոզմունքը, որ տնտեսական, սոցիալական ու մշակութային իրավունքների, ինչպես նաև քաղաքացիական ու քաղաքական իրավունքների խրախուսումը առաջնահերթ նշանակություն ունի մարդկային արժանապատվության ապահովման և յուրաքանչյուր մարդու օրինական իղձերի իրականացման համար: Նրանք նաև հավաստում են Եվրոպայի տնտեսական համագործակցության Բոննի խորհրդաժողովի փաստաթղթով իրենց ընդունած պարտավորությունը` նպաստելու սոցիալական արդարության խրախուսմանը և բարելավելու կյանքի ու աշխատանքի պայմանները: Հարկ եղած բոլոր միջոցներով տնտեսական, սոցիալական ու մշակութային իրավունքների լիակատար իրականացմանը աստիճանաբար հասնելու նպատակով իրենց ջանքերը շարունակելու համատեքստում նրանք առանձնակի ուշադրություն կդարձնեն զբաղվածության, բնակարանով ապահովման, սոցիալական ապահովության, առողջապահության, կրթության ու մշակույթի բնագավառի խնդիրներին: